b'\n_START_ARTICLE_\nVytauto Did\xc5\xbeiojo universiteto Humanitarini\xc5\xb3 moksl\xc5\xb3 fakultetas\n_START_SECTION_\nRaida\n_START_PARAGRAPH_\nFakulteto istorijos prad\xc5\xbeia yra 1920 m., kuomet 1920 m. sausio 27 d. lietuvi\xc5\xb3 inteligentija oficialiai \xc4\xafsteig\xc4\x97 Auk\xc5\xa1tuosius kursus, kuriuos sudar\xc4\x97 \xc5\xa1e\xc5\xa1i skyriai: humanitarinis, juridinis (teisinis), gamtos, medicinos, matematikos ir fizikos bei technikos. 1922 m. \xc4\xafsteigus Lietuvos universitet\xc4\x85, Humanitarinis skyrius tapo Humanitariniu fakultetu._NEWLINE_Nuo pat \xc4\xafk\xc5\xabrimo LU Humanitarinis fakultetas tapo svarbiu \xc5\xa1alies intelektualinio gyvenimo centru. \xc4\x8cia dirbo ir d\xc4\x97stytojavo tuometiniai Lietuvos intelektualai, tokie kaip Juozas Tumas-Vai\xc5\xbegantas, Zenonas Ivinskis, Mykolas Bir\xc5\xbei\xc5\xa1ka, Balys Sruoga, Vladas Dubas ir kiti to meto \xc5\xa1viesuoliai. Fakulteto bendruomen\xc4\x97je dalyvavo ir u\xc5\xbesienie\xc4\x8diai, tokie kaip \xc5\xa1veicaras Alfredas Sennas, vokietis Horstas Engertas, rusai Levas Karsavinas, Ivanas Lappo, suomis Vosylius Sezemanas. Fakultete buvo i\xc5\xa1leisti pirmieji vadov\xc4\x97liai lietuvi\xc5\xb3 kalba, formavosi lietuvi\xc5\xa1ka mokslo terminologija._NEWLINE_1930 m. HMF buvo patvirtintos 12 katedr\xc5\xb3. Padedant atkurti Vilniaus universitet\xc4\x85, 1940 m. prad\xc5\xbeioje i\xc5\xa1 VDU \xc4\xaf sostin\xc4\x99 buvo perkelti Humanitarini\xc5\xb3 moksl\xc5\xb3 ir Teisi\xc5\xb3 fakultetai, tod\xc4\x97l VDU HMF profes\xc5\xabra bei bibliotekos fondai tapo pagrindu, ant kurio formavosi VU humanitariniai mokslai. _NEWLINE_1989 m. atkuriant VDU, Humanitarini\xc5\xb3 moksl\xc5\xb3 fakultetas buvo \xc4\xafsteigtas tarp pirm\xc5\xb3j\xc5\xb3 atkurtojo universiteto fakultet\xc5\xb3. Kadangi sovietme\xc4\x8diu VDU u\xc5\xbedarius, Kaune nebeliko humanitarikos \xc5\xbeidinio, jo atk\xc5\xabrimas \xc5\xbeym\xc4\x97jo ir humanitarikos atk\xc5\xabrim\xc4\x85 Kaune. _NEWLINE_Tarp pirm\xc5\xb3j\xc5\xb3 fakulteto dekan\xc5\xb3 buvo lietuviai i\xc5\xa1eiviai Bronius Va\xc5\xa1kelis ir K\xc4\x99stutis \xc5\xbdygas. Tarp \xc5\xbeymesni\xc5\xb3j\xc5\xb3 atkurtojo VDU HMF d\xc4\x97stytoj\xc5\xb3 bei mokslinink\xc5\xb3 buvo Egidijus Aleksandravi\xc4\x8dius, Alvydas Butkus, Ineta Daba\xc5\xa1inskien\xc4\x97, Asta Gustaitien\xc4\x97, R\xc5\xabstis Kamuntavi\xc4\x8dius, Zigmantas Kiaupa, R\xc5\xabta Marcinkevi\xc4\x8dien\xc4\x97 (Petrauskait\xc4\x97), Jonas Vai\xc4\x8denonis, Norbertas V\xc4\x97lius, Aurelijus Zykas ir kt._NEWLINE_Ilg\xc4\x85 laik\xc4\x85 po atk\xc5\xabrimo VDU HMF buvo \xc4\xafsik\xc5\xabr\xc4\x99s pastate esan\xc4\x8diame adresu Donelai\xc4\x8dio g. 52, o nuo 2016 m. fakultetas u\xc5\xbeima pastato esan\xc4\x8dio Putvinskio g. 23 dal\xc4\xaf: 2-4 auk\xc5\xa1tus.\n_START_SECTION_\nStrukt\xc5\xabra\n_START_PARAGRAPH_\n2017 metais fakultet\xc4\x85 sudar\xc4\x97 4 katedros, 1 institutas ir 6 centrai.\n_START_SECTION_\nStudij\xc5\xb3 programos\n_START_PARAGRAPH_\n2017 m. fakultetas tur\xc4\x97jo 12 bakalauro, 8 magistrant\xc5\xabros ir 4 doktorant\xc5\xabros programas.'